
Бүген Татарстан Республикасы Хөкүмәте Йортында узган киңәшмәдә Татарстан Республикасы берләштерелгән бюджетының керем өлеше үтәлеше турында Татарстан Республикасы Финанс министры Радик Гайзатуллин хәбәр итте.

Татарстан Республикасы финанс, казначылык һәм салым органнары киңәшмәсен Рөстәм Миңнеханов үткәрде. Төп мәсьәлә - 2023 елның 9 аенда Татарстан Республикасының берләштерелгән бюджеты үтәлеше йомгаклары һәм 2023 елга бурычлар.

Татарстан Республикасы финанс министры Радик Гайзатуллин хәбәр иткәнчә, 2023 елның 9 аенда Татарстан Республикасы берләштерелгән бюджетының керем өлешенә 331,2 млрд сум күләмендә салым һәм салым булмаган керемнәр кергән.

Республика бюджеты үз керемнәре буенча - 283,7 млрд сумга, җирле бюджетлар 47,5 млрд сумга үтәлгән.

2023 елның тугыз аенда табышка салым кереме 133,2 млрд сум тәшкил итә.

2023 елның 9 аенда физик затларның керемнәренә салым берләштерелгән бюджетка 93,1 млрд сум күләмендә кергән.

Берләштерелгән бюджетка акцизлар 30,7 млрд сум тәшкил итә.

Республиканың берләштерелгән бюджетына гомуми керемгә салымнар 18,3 млрд сум тәшкил итә.

Берләштерелгән бюджет чыгымнары 353 млрд сум тәшкил итә. Татарстан Республикасы бюджеты чыгымнары 302,8 млрд сум күләмендә башкарылган.

2023 ел башына бюджет акчаларының калган өлешләре һәм 9 ай эчендә кергән керемнәр бюджет өлкәсе хезмәткәрләренә исәпләнгән хезмәт хакын тулысынча һәм вакытында түләргә, барлык дәрәҗәдәге бюджетларның планлаштырылган чыгымнарын җитәрлек күләмдә финансларга мөмкинлек биргән.

2023 елга Татарстан Республикасында илкүләм проектлар кысаларындагы чараларны финанслауның гомуми күләме 43 млрд сум тәшкил итә, шул исәптән федераль бюджет акчалары исәбенә – 28,1 млрд сум, Татарстан Республикасы бюджеты исәбенә – 14,9 млрд сум.

9 ай эчендә илкүләм проектларны гамәлгә ашыруга 30,7 млрд сум юнәлтелгән.

Радик Гайзатуллин, 2024 елга һәм 2025-2026 еллар план чорына бюджет турында сөйләгәндә, шулай ук 6 сентябрьдә Татарстан Республикасы Министрлар Кабинеты утырышы уздырылуын искәртте, анда республиканың социаль-икътисадый үсеше фаразы һәм Татарстан Республикасының берләштерелгән бюджеты проекты хупланган.

Татарстан Республикасы Дәүләт Советы бюджет проектын 9 октябрьдә Татарстан Республикасы Дәүләт Советы каравына керткән. 2 ноябрьдә ТР Дәүләт Советы бюджет проектын беренче укылышта караячак дип көтелә.

Бюджетны үтәү буенча төп бурычлар - бюджетның керем өлешен сыйфатлы үтәүне тәэмин итү, бурычларны киметү, республика бюджеты һәм федераль акчаларны үз вакытында һәм тулы күләмдә үзләштерү.
ТР Финанс министрлыгы башлыгы Радик Гайзатуллин Татарстанның берләштерелгән бюджетының керем һәм чыгым өлешләренең үтәлеше турында сөйләде